Εργατικές Κατοικίες Παραλίας (Αχαΐα)

Οι Εργατικές Κατοικίες Παραλίας Πατρών, ευρέως γνωστές και ως Εργατικές Εύας (εναλλακτικά: Εργατικά Εύας), αποτελούν συνοικία της κωμόπολης της Παραλίας, η οποία με τη σειρά της ως οικισμός συνορεύει με αυτόν της Πάτρας και αποτελεί παράλληλα προάστιό της ευρισκόμενο στα νότια-νοτιοδυτικά της.

Γενικά στοιχεία
Κατασκευάστηκαν από τον, μη υπαρκτό πλέον, φορέα κοινωνικής κατοικίας Ο.Ε.Κ. και άρχισαν να κατοικούνται από το 1997, όταν δηλαδή τελείωσε πλήρως η κατασκευή τους και παραδόθηκαν στους δικαιούχους. 

Κτιριακά αποτελούνται από πολυκατοικίες με ισόγειο και δύο ορόφους και συνολικά οκτώ διαμερίσματα, καθώς και από μονώροφες κατοικίες με δύο διαμερίσματα (στο ισόγειο και στον πρώτο), ενώ επίσης όλα τα κτίσματα διαθέτουν υπόγεια. Είναι από τις πιο καινούριες εργατικές κατοικίες και κυρίως μεταξύ των μεγάλων, τόσο σε αριθμό κατοίκων όσο και σε αριθμό κτισμάτων, που υπάρχουν σε όλη την ευρύτερη περιοχή των Πατρών.

Με την εγκατάσταση τους εκεί, ο πληθυσμός της Παραλίας σχεδόν διπλασιάστηκε τότε, αφού σύμφωνα με την απογραφή του 1991 είχε 3.122 κατοίκους, ενώ με αυτήν του 2001 είχε 6.012 κατοίκους. 

Η έκταση που καταλαμβάνουν τα Εργατικά ως οικιστική περιοχή με στενά γεωγραφικά όρια είναι περίπου 100 στρέμματα ενώ ως ευρύτερη περιοχή περίπου 150 στρέμματα.

Πολύ κοντά στις Εργατικές Κατοικίες Παραλίας βρίσκεται ενοριακός Ιερός Ναός «Γενέθλιον Αγίου Ιωάννου Πρόδρομου» Παραλίας, που εορτάζει κάθε χρόνο στις 24 Ιουνίου και από τον οποίο έχει πάρει και την ονομασία του ο Πολιτιστικός Σύλλογος Εργατικών Κατοικιών Παραλίας «ο Άγιος Ιωάννης», ο οποίος δραστηριοποιείται στην περιοχή και στεγάζεται σε δικό του κτήριο με προαύλιο χώρο και αυλή, διαθέτοντας σχολές χορού, θεάτρου, ζωγραφικής, πολεμικών τεχνών κ.ά. Στις Εργατικές Κατοικίες Παραλίας Πατρών υπάρχουν επίσης, δύο φαρμακεία, δύο περίπτερα, ένα πρακτορείο Ο.Π.Α.Π., καθώς και κάποια άλλα διάφορα καταστήματα, κυρίως εμπορικού χαρακτήρα αλλά και εστίασης.

Τοποθεσία
Οι Εργατικές Κατοικίες Παραλίας είναι χτισμένες στο νότιο τμήμα της Παραλίας, στη θέση Παλιουργιά και στα όρια με την θέση Τσιρογιάννη. Εκτείνονται σε μία πεδινή περιοχή κοντά στη θάλασσα, σε υψόμετρο μεταξύ 13-21 μέτρων και πλησίον της Περιμετρικής των Πατρών που διέρχεται βόρειά τους και η οποία συνδέει την Νέα Εθνική Οδό Πατρών-Πύργου και την Νέα Εθνική Οδό Πατρών-Αθηνών. Σε κοντινή απόσταση, ανατολικά της περιοχής, διέρχεται ο χείμαρρος Παναγίτσα.

Οι Εργατικές Κατοικίες Παραλίας γειτνιάζουν με το Μιντιλόγλι, την Οβρυά, και το Χαντζηλιάκο, καθώς και με συνοικίες-θέσεις της Παραλίας. Σε κοντινή σχετικά απόσταση βρίσκονται επίσης, οι Ιτιές, ο Κόκκινος Μύλος, η Λεύκα, τα Δεμένικα, τα Ροΐτικα και το Μονοδένδρι. Η απόσταση τους από το κέντρο της Πάτρας, μέσω του τοπικού οδικού δικτύου, είναι περίπου 7 χιλιόμετρα.

Στην περιοχή που βρίσκονται οι Εργατικές Κατοικίες Παραλίας υπήρχε παλαιότερα το γήπεδο της τοπικής ομάδας ποδοσφαίρου Δόξας Παραλίας.

Οδικές αρτηρίες
Οι οδοί που διασχίζουν τον οικιστικό ιστό των κτιριακών συγκροτημάτων των Εργατικών Εύας είναι οι: 25ης Μαρτίου, Αγίας Θεοδώρας Βάστα, Αθ. Αναγνωστόπουλου, Νικ. Μπελογιάννη, Κωστή Τσικλητήρα, Καπετάν Γιαννιά, Καπετάν Ζαχαριά και Καπετάν Γκριτζάλη. 

Οδοί της περιοχής γύρω από την αυστηρά οικοδομημένη έκταση των Εργατικών Εύας είναι οι: Αγίου Ιωάννου Προδρόμου, Χρ. Γιαλελή, Έβρου, Θράκης, Καποδιστρίου, Περικλέους και Στροφάδων Νήσων.

Υποδομές

Εκπαίδευση
Στις Εργατικές Κατοικίες Παραλίας Πατρών βρίσκονται το 3ο Νηπιαγωγείο Παραλίας, το 3ο Δημοτικό Σχολείο Παραλίας, το 2ο Γυμνάσιο Παραλίας και το Επαγγελματικό Λύκειο (ΕΠΑ.Λ.) Παραλίας, σε δύο κτήρια το ένα δίπλα στο άλλο. Σε τμήμα του κτιρίου του Νηπιαγωγείου και Δημοτικού λειτουργεί σήμερα το Περιφερειακό Επιμορφωτικό Κέντρο (Π.Ε.Κ.) Πάτρας.

Υγεία
Μέχρι το 2011 στην περιοχή λειτουργούσε μονάδα υγείας (υποκατάστημα) του Ι.Κ.Α., ενώ σήμερα και έπειτα από προσπάθειες που έγιναν, λειτουργεί εκ νέου εκεί μονάδα υγείας του Ι.Κ.Α. με την σημερινή μορφή Τ.Ο.Μ.Υ. και μάλιστα στο ίδιο κτήριο, το οποίο βρίσκεται απέναντι από το δημοτικό ποδοσφαιρικό γήπεδο 5x5 της περιοχής.

Άθληση
Στις Εργατικές Εύας υπάρχει υπαίθριο γήπεδο μπάσκετ με περίφραξη, κερκίδα και νυχτερινό φωτισμό, όπως επίσης και γήπεδο ποδοσφαίρου 5x5 με συνθετικό χλοοτάπητα, πάγκους και περίφραξη, που ωστόσο όμως πλέον ο χώρος αυτός βρίσκεται σε πολύ κακή κατάσταση και δεν είναι πια αξιοποιήσιμος.

Γενικά
Η περιοχή διαθέτει πλατεία με παιδική χαρά, χώρους περιπάτου, ανοιχτούς χώρους και παγκάκια. Η συνοικία γενικότερα έχει αρκετό πράσινο και σε αυτήν υπάρχουν αρκετοί μικροί πεζόδρομοι.

Μεταφορές-Συγκοινωνίες
Οι Εργατικές Κατοικίες Παραλίας εξυπηρετούνται από τα λεωφορεία της γραμμής Νο. 8 του Αστικού Κ.Τ.Ε.Λ. Πατρών με συχνά δρομολόγια σε καθημερινή βάση αλλά και από την γραμμή Νο. 5 με λίγα δρομολόγια την ημέρα τα οποία κάνουν στάσεις εκεί. 

Δίπλα από την κεντρική πλατεία της περιοχής υπάρχει χώρος στάθμευσης οχημάτων ταξί (πιάτσα). 

Η περιοχή εξυπηρετείται από τις 29 Φεβρουαρίου 2020 από τη Γραμμή 2 του Προαστιακού Σιδηρόδρομου Πάτρας μέσω της στάσης «Παραλία / Paralia» στη θέση «Εύα» (ή «Στάση Τσιρογιάννη») -επί των οδών «25ης Μαρτίου» και «Σουνίου»/«Αγίου Σπυρίδωνος»- σε σημείο το οποίο βρίσκεται σε απόσταση λίγο περισσότερη του ενός χιλιόμετρου από τις Εργατικές Κατοικίες Παραλίας μέσω της κεντρικής οδικής αρτηρίας 25ης Μαρτίου.

Δείτε επίσης
 Παραλία Αχαΐας
 Δήμος Παραλίας Αχαΐας
 Οργανισμός Εργατικής Κατοικίας

Σημειώσεις

Παραπομπές

Πηγές
 Κωνσταντίνος Καπετανόπουλος, Ο ενοριακός ιερός ναός το «Γενέσιον» του Αγίου Ιωάννου Προδρόμου Παραλίας Πατρών, Βιβλιοπανόραμα, Πάτρα 2008. ISBN 9606744183.
 Πραγματικός και μόνιμος πληθυσμός της απογραφής 1991 και 2001, Εθνική Στατιστική Υπηρεσία (Ε.Σ.Υ.Ε.). Ανακτήθηκε από το αρχειοθετημένο πρωτότυπο: 21/12/2014.

Βιβλιογραφία
 Γεώργιος Ι. Ανδρουτσόπουλος, Όψεις ενοριακής διοικητικής οργανώσεως στην Εκκλησία των Πατρών κατά τον 19ο και τον 20ό αιώνα (1830-1930) (με βάση ανέκδοτες αρχειακές πηγές), Εκδόσεις Πελοπόννησος, Πάτρα 2017. ISBN 978-618-83426-0-6.
 Θεόδωρος Η. Λουλούδης, Αχαΐα. Οικισμοί, οικιστές, αυτοδιοίκηση, Νομαρχιακή Επιχείρηση Πολιτιστικής Ανάπτυξης Ν.Α. Αχαΐας, Πάτρα 2010.

Εξωτερικοί σύνδεσμοι
 Η επίσημη σελίδα του Πολιτιστικού Συλλόγου Εργατικών Κατοικιών Παραλίας «ο Άγιος Ιωάννης» στο Φέισμπουκ (Facebook). Ανακτήθηκε: 15/12/2014. (δεν απαιτεί στοιχεία σύνδεσης)
 Οι Εργατικές Κατοικίες Εύας στο χάρτη. openstreetmap.org. Ανακτήθηκε: 04/08/2018.
 Οι Εργατικές Κατοικίες Εύας στο χάρτη. wikimapia.org. Ανακτήθηκε: 15/12/2014.

Δήμος Παραλίας
Δήμος Πατρέων